Christian Ruud

:*For den norske volleyballspilleren, se [[Christian Jørgensen Ruud]].*

**Christian Ruud** (født 1972) er en tidligere, norsk tennisspiller. Han var som høyest rangert som nummer 39 i verden, i oktober 1995 og mars 1997. Han var profesjonell fra 1991 til 2001, og spilte i denne perioden inn over 10 millioner kroner etter 115 seire på 258 kamper. Hans beste meritter i større turneringer var 4. runde i Australian Open i 1997, 3. runde i OL i Atlanta i 1996 og 3. runde i French Open i 1995 og 1999. Høyrehendte Ruuds eneste ATP-finale endte med tap for Fernando Meligeni i Båstad i 1995. Ruud vant 12 Challenger-turneringen, deriblant en helnorsk finale mot Jan Frode Andersen i Furth i 1998. Ruud har vært landslagssjef i Norges Tennisforbund, men han sa opp sin stilling i mars 2008 etter ett år i stillingen. Han er far til Casper Ruud, som sommeren 2014 ble den yngste kongepokalvinner i NM i tennis gjennom tidene.

## Store turneringer

### Sommer-OL
I Norge huskes Ruud best for tapet i 1. runde i OL i Barcelona i 1992, mot tyske Boris Becker. På dette tidspunktet hadde Becker fem Grand Slam-titler og var rangert som nummer 5 i verden, mens tenåringen Ruud var rangert som nummer 312. Likevel vant Becker først etter en nesten fem timer lang kamp der Ruud vant både førstesettet og tredjesettet, mens Beckers to første sett ble vunnet i tie-break. I påfølgende OL var Ruud rangert som nummer 66 i verden, og havnet i et tablå hvor han kunne kommet til finale mot Andre Agassi uten å møte en eneste spiller rangert som Topp 50 i verden på veien. Ruud tapte imidlertid selv for russeren Andrei Olhovskij i 3. runde. I OL i 2000 tapte Ruud i 1. runde mot svenske Andreas Vinciguerra.  

### Australian Open
Ruuds beste Grand Slam-prestasjon kom i Australian Open 1997, der han slo ut 13. seedede Jan Siemerink i 1. runde og Leander Paes, som hadde tatt OL-bronse året før, i 2. runde. Etter seier mot mer umeritterte Neville Godwin i 3. runde, ble det tap etter en femsetterskamp mot 3. seedede Goran Ivanisevic i 4. runde. I 1999 slo Ruud ut Alex Corretja i 2. runde, selv om spanjolen var turneringens høyest seedede spiller. Seieren betød at Ruud kunne komme til kvartfinalen uten å møte seedede spillere, men det ble tap allerede i neste runde mot hjemmespilleren Andrew Ilie. Ruud rangerer selv seieren mot Corretja som sin største, fulgt av de to andre gangene han slo spillere som var rangert blant de 10 beste i verden: Seieren mot Jevgenij Kafelnikov (da nr 4 i verden) i 2. runde i Monte Carlo-turneringen i 1997 og da han slo Goran Ivanisevic i en landskamp i 1994. 

### French Open
Ruud nådde 3. runde i French Open i både 1995 og 1999, og la opp som profesjonell tennisspiller etter tap i første runde i French Open 2001. 

### Wimbledon
På sine 10 år som profesjonell var aldri Ruud blant de 64 spillerne i 2. runde i Wimbledon, han røk ut i 1. runde både i 1995, 1996, 1997, 1999 og 2000. 

### US Open
Ruud kom til 2. runde i US Open i 1997 og 1999.  

## Forretningsvirksomhet

Sammen med de tidligere tennisspillerne Per-Erik Karlsson og Ola Bentzen etablerte Ruud i 2012 investeringsselskapet KBR Capital Partners. Selskapet forvaltet titalls millioner kroner for norske investorer, men i 2020 ble selskapet begjært tvangsavviklet, og investorene fryktet at alle deres penger var tapt.  Ruud og Bentzen politianmeldte Karlsson for grov økonomisk utroskap og bedrageri. Anmeldelsen ble først lagt bort grunnet kapasitetsmangel, men 2022 gjenopptok politiet etterforskningen av KBR.

## Referanser


## Eksterne lenker
* 
*  Christian Ruud sier opp - VG Nett, mars 2008